En 45-årig mand, som blandt andet tidligere har drevet sit eget firma i Nørresundby, har tilstået at have hvidvask for over 200 millioner kroner. Det fremgår af restlisten, at manden, som i øjeblikket sidder varetægtsfængslet, har tænkt sig at tilstå, når han tirsdag tager plads på anklagebænken i Retten i Aalborg. Ulovlighederne stod ifølge sagens oplysninger på i en periode fra 1. juli 2020 til slutningen af 2022. I løbet af de to et halvt år gik der omkring 215 millioner kroner ind på mandens firmakonti, ligesom der gik omkring 1,5 millioner kroner ind på han private konti. Beslaglagde fire millioner Nogen har måske undret sig over, at så store beløb gik ind på mandens firmakonti i blandt andet et relativt mindre firma indenfor tømrer- og bygningssnedkerbranchen i Nørresundby. Politiet indledte i hvert fald en efterforskning, som ifølge sagens oplysninger vist, at pengene direkte eller indirekte stammede fra kriminelle aktiviteter. De fleste af pengene blev kanaliseret videre til andre konti, og transaktionerne havde således til formål at camouflere, hvor pengene egentlig stammede fra. Da politiet slog til mod den 45-årige, stod der fortsat godt fire millioner kroner på de benyttede konti, og de penge blev omgående beslaglagt. Manden har siddet varetægtsfængslet siden november. Det fremgår af CVR-registret, at manden har drevet to virksomheder i Nørresundby. De er nu begge under konkurs. Manden har også drevet en tredje virksomhed i Aarhus, og den står til at være under såkaldt frivillig likvidation.

Referat:
Store pengebeløb i et mindre firma i Nørresundby viste sig ifølge anklageskriftet at have med kriminelle aktiviteter at gøre.